Mynbouhandves-onderhandelinge herstel Zwane se skade - Solidariteit WêreldSolidariteit Wêreld
Mynbouhandves-onderhandelinge herstel Zwane se skade
Die minister van minerale bronne, Gwede Mantashe, het vandag vir die tweede keer in drie weke die leierskap van alle vennote betrokke by die proses, soos Mantashe verkies om na belanghebbende partye te verwys, byeengebring vir gesprekke rondom die mynbouhandves. Dit was ook die geleentheid waartydens die mynbouhandves-taakspan die prinsipale op hoogte gebring het rakende die vordering van die handves-onderhandelinge wat onder die leiding van die handveskenner, Mosa Mabuza, plaasvind.
Volgens Gideon du Plessis, hoofsekretaris van Solidariteit, is die handvesonderhandelaars gebind aan ʼn vertroulikheidsooreenkoms rakende die besonderhede van die onderhandelinge. Daar kan wel bekend gemaak word dat goeie vordering gemaak word oor sleutelkwessies en dat die onderhandelinge, wat soms robuus raak, steeds in ʼn gees van wedersydse respek plaasvind.
“Hoewel die kontroversiële weergawe van Handves 3, wat onder leiding van die voormalige mynbouminister Mosebenzi Zwane opgestel is, as basis van die onderhandelinge dien, behoort die volgende weergawe radikaal te verskil van die Zwane-weergawe. Die Zwane-weergawe bevat talle onuitvoerbare en onrealistiese klousules en is ook vol foute en teenstrydighede wat nou uiteindelik ná 24 maande reggestel kan word,” het Du Plessis gesê.
Du Plessis voer aan dat hoewel heelwat onderhandeling nog binne die taakspan en die prinsipale se forum moet plaasvind, die onderhandelinge van die afgelope drie weke die belanghebbende partye weer tot konstruktiewe sosiale dialoog gelei het en ʼn groot deel van die Zwane-era se skade is herstel deur ʼn gevoel van samehorigheid wat weer onder die partye begin posvat het. “Amcu se deelname is ook ʼn positiewe keerpunt en dit maak georganiseerde arbeid se posisie in die onderhandelinge sterker. Dit verseker ook dat mynwerkers oor ʼn breër spektrum verteenwoordig is,” het Du Plessis gesê.
Du Plessis sê voorts dat daar kommer bestaan oor of die departement van minerale bronne oor genoegsame kapasiteit en senior kundigheid beskik om die monitering van en voldoening aan die nuwe mynbouhandves te bestuur. “Benewens die twyfelagtige aanstellings wat Zwane binne die departement en by statutêre instellings verbonde aan die departement gemaak het, ontbreek daar ook addisionele kundigheid op seniorvlak. Terwyl die res van die staatsdiens met oorbodige personeel sit, sal minister Mantashe sy departement se kapasiteitsuitdagings moet aanpak. Een moontlikheid om die probleem doeltreffend aan te pak, is om die departemente van minerale hulpbronne en van energie weer saam te voeg om die poel van kundigheid te verenig,” het Du Plessis bygevoeg.
“Intussen gaan die onderhandelinge in die handves- en parallellopende mededingendheid-taakspanne volstoom voort met die hoop dat ʼn nuwe handves so gou moontlik aanvaar kan word, wat weer beleidsekerheid vir die mynbousektor en beleggers sal skep,” het Du Plessis saamgevat.
Goudsektor kan groei as salarisse en produksie saam groei
Salarisonderhandelinge in die goudsektor het vandag ʼn aanvang geneem en soos reeds praktyk geword het, het die vakbonde die eerste dag gebruik om hul looneise te motiveer. Volgens Gideon du Plessis, hoofsekretaris van Solidariteit, huldig Solidariteit die posisie dat salarisverhogings en mynproduksie saam moet groei om ʼn wen-wen-situasie te skep. ... Lees meer
SAL deel mee hy sal onmiddellik 'n strategiese vennoot soek
Die SAL se groep- uitvoerende hoof, Vuyana Jarana, het ʼn skriftelike onderneming aan Solidariteit gegee om onmiddellik met ʼn proses te begin om ʼn strategiese vennoot te bekom. Dit volg nadat Solidariteit vroeër vanjaar sy planne bekendgemaak het om ʼn proses te begin om die redery onder besigheidsredding te plaas ... Lees meer
Solidariteit verwelkom verlengde tyd vir handveskommentaar
Die vakbond Solidariteit het ná afloop van die handvesberaad die afgelope naweek, die minister van minerale hulpbronne, Gwede Mantashe, se standpunt dat alle werknemers onder senior bestuursvlakke, ongeag ras, gelyke voordeel uit die handves se voorgestelde aandeelhoudingskema moet trek, verwelkom. Volgens Gideon du Plessis, hoofsekretaris van Solidariteit, bevorder die minister ... Lees meer
1 2 3 … 761 Volgende »